杨万里
谢丁端叔直阁惠永嘉髹研句容香鬲
元珍先生茁云孙，雪竹有节豹有文。
染云作句本天巧，镂冰生花无手痕。
鵷鹭行边旧联翼，天禄阁中今独直。
半竿淮水将渠归，一笑荆溪岂人力。
赠我阿泓非姓陶，木家居士漆园曹。
急呼陈玄导黑水，花晕千层吹海涛。
句容铜山捣金屑，幻出羽渊三足鳖。
两耳踰肩一腹皤，解吐黄云香刮骨。
双珍投赠感故人，秃翁有笔今无神。
杯水慱诗元不直，酱瓿覆却那作嗔。
阿泓处分蛛丝里，延置铜君居上坐。
煮茶剥芡对炉薰，遮莫白驹隙中过。